Глитсин

Глитсин (асиди аминоатсетат, гликокол) — аминокислотаи содатарини алифатӣ бо формулаи C2H5NO2; кристаллҳои беранг, ҳарорати гудозишаш 232—236°С (бо таҷзия); зиччиаш 1,595 г/см3 (15°С). Дар 100 мл об дар ҳарорати 25°С тақрибан 25 грамм глитсин ҳал мешавад.

Бо асид ва асосҳо намак, бо аксар катионҳо — пайвастҳои муҷтамеъ ҳосил мекунад. Дар спирт ва эфир ҳал намешавад. Дар таркиби глитсин бисёр сафедаҳои наботот ва ҳайвонот мавҷуд аст. Онро асосан бо усули ҳидролизи сафедаҳои желатин ё фиброини абрешим ҳосил мекунанд. Глитсин аз асиди (кислотаи) монохлоратсетат ва аммиак синтез карда мешавад. Онро барои таҳияи маҳлулҳои буферӣ, синтези асидҳои гиппурат ва аминогиппурат, истеҳсоли пептидҳо кор мефармоянд. Дар суратгарӣ асиди n-оксифениламиноатсетат (оксифенилглитсин)-ро глитсин меноманд: HO – C6H4 – NHCH2COOH. Онро чун падиддору истифода мебаранд.

 Эзоҳ 

 Адабиёт 
 Хомченко Г. П. Химия. Д., 1986;
 Холиқов Ш. Х. Кимиёи органикӣ. Д., 2012.

 Сарчашма 


Гурӯҳ:Аминокислотаҳо